Vi flyttede ind i nybyggeri for 14 måneder siden og fik af udlejer besked på at YouSee var vores mulighed for en bredbånds-udbyder. Kundeservice oplyste i telefonen at en hurtigste mulighed for at få bredbånd var at hente en router i den nærmeste TDC-butik, hvor den ville stå klar til os. Vi hentede den samme dag og betalte for oprettelsen af en bredbåndsforbindelse.
I 14 måneder fungerede forbindelsen, kun med de almindelige månedlige nedbrud i et par timer, og vi betalte alle regninger til tiden, også når prisen løbende blev sat op.
For et par uger siden varede et nedbrud påfaldende længe og efter et døgn fik alle beboere i bygningen tilsendt en SMS om at der var en teknisk fejl på udstyr i vores område.
Vi afventede den nærmere besked som SMS’en sagde vi ville få, men dagene gik og vi fik ingen besked.
Vi kontaktede undskyldende kundeservice, der med et overbærende smil i stemmen konstaterede at vi slet ikke kunne have en bredbåndsforbindelse hos YouSee.
Vores undren var stor, og det tog 45 forundrede minutter at finde frem til en række andre medarbejdere der hver især konstaterede at det slet ikke er muligt at have et abonnement som vores. Hvis man skal have bredbånd hos YouSee skal man også købe en tv-pakke. Det kan jeg efter over tre timers telefonisk kontakt med en lang række medarbejdere hos YouSee nu konstatere er korrekt firmapolitik.
Men vi tilmeldte os jo oprindelig både telefonisk og betalte i en fysisk butik, hvor ingen havde problemer med at oprette os, ligesom ingen nu kunne forklare hvordan det kunne virke næsten upåklageligt i 14. måneder. Forklaringen blev at man i den foregående uge havde gennemgået bygningens aftaler og havde opdaget den fejlagtige ordning for vores husstand, hvorefter en tekniker havde lukket forbindelsen.

Ét er at man ikke længere ønsker at levere en aftalt service. Men at man en tirsdag eftermiddag kommer i tanke om at man ikke bryder sig om sit kontraktlige forhold og lukker forbindelsen uden mundtligt eller skriftlig varsel kan hverken være lovligt eller konstruktiv virksomhedsstrategi.

Det rigtig interessante er at det viste sig at vores abonnement kørte videre. YouSee havde altså ingen skrupler ved at blive ved at modtage vores penge for et produkt de ikke mener at kunne levere. 
Endnu en kunstigt smilende kundeservice-medarbejder mødte os da denne opdagelse kom til:
”Vil I stoppe abonnementet? Ja, så har I 30 dages opsigelse!” At forbindelsen var fjernet og ikke vil komme igen gjorde ikke indtryk, før diskussionen blev så intens at vi allernådigst kunne få lov at opsige pr. d.d. Altså en uge efter kablet var lukket, uden varsel. 
Vores tålmodighed var ved at være kort og vi havde stadig ikke internetforbindelse i vores hjem.
Hver gang vi ringede talte vi med en ny kundeservicemedarbejder, som skulle sættes ind i sagen og det endte gang på gang med dårlige forklaringer på hvad der kunne være problemet, og hver gang krævede det at vi insisterede på at tale med en supervisor, før de værste søforklaringer blev erstattet med noget der i det mindste var faktuelt.

Alternativet vi nu blev tilbudt var at få genoprettet forbindelsen! Vi skulle blot købe tv-abonnement oveni. At vi ikke ser tv kunne man desværre ikke tage hensyn til, det koster nu engang en kabel-pakke at få lov at få bredbånd.
Oprettelsen af kabel-tv koster 599 kr. og det tager 10 arbejdsdage. Pga. påsken ville det i praksis ville betyde 3 ugers ventetid på bredbåndsforbindelsen – og et tv-signal vi ikke skal bruge til noget. 
Et nyt tilbud viste sig efter tilpas stort pres: Hvis vi betaler 1000 kr., kan vi få ekspreslevering på 3 arbejdsdage! Det ville blive til 1,5 uge pga. påsken. I den mellemliggende periode ville vi stadig være ufrivilligt uden internet.
Efter endnu en intens debat blev YouSee’s tilbud at vi kunne få ”ekspress”-leveringen til almindeligt pris på 599 kr., eller måske få den almindelige oprettelse uden yderligere betaling.
Vi tillod os at sige at vi lige ville diskutere tilkøbet af et nytteløst tv-signal indbyrdes – hvorefter kundeservicemedarbejderen konstaterede at vi ”skulle skynde os, for det var altså ikke et tilbud han kunne lade stå længe”.
Efter en endeløs række af opkald der igen og igen har efterladt os målløse har vi opgivet 
-og har fundet en udbyder der, uden oprettelsesgebyr, kan have en tilsvarende forbindelse klar på et par dage, til en lavere månedspris end YouSee’s.